Har du haft brug for at skrue op for radiatoren i soveværelset eller at finde et ekstra tæppe i nat, har der været rigtig god grund til det. Natten og tirsdag morgen er nemlig den hidtil koldeste, der er målt dette vinterhalvår, og det har været bidende koldt i stort set hele landet, skriver vejret.tv2.dk . Det skyldes en iskold nordøstenvind og klart vejr, som har fået temperaturen langt under frysepunktet. Koldest i Nordjylland har det været i Vestervig i Thy, hvor kviksølvet faldt til -6,8 grader. Det slår dog ikke temperaturen målt i Karup, hvor den sagde -7,7 grader. Det kan dog nå at blive endnu koldere i løbet af formiddagen, skriver vejret.tv2.dk, før det vender og bliver en anelse mildere senere på dagen.

Referat:
Tirsdag morgen blev den hidtil koldeste i dette vinterhalvår - i Vestervig i Thy blev temperaturen målt til -6,8 grader.